OCC คาดรายได้-กำไรปีนี้โต 10% หลังออกสินค้าใหม่-เล็งเพิ่มช่องทางขาย
OCC คาดรายได้-กำไรปีนี้โต 10% จากปีก่อน หลังออกสินค้าใหม่, ควบคุมค่าใช้จ่ายได้อย่างมีประสิทธิภาพ – เล็งเพิ่มช่องทางจำหน่ายไปยังประเทศกลุ่ม CLMV 
30 มิ.ย. 2560

นางธีรดา อำพันวงษ์ กรรมการผู้จัดการและประธานเจ้าหน้าที่บริหาร บริษัท โอ ซี ซี จำกัด (มหาชน) หรือ OCC เปิดเผยว่า กำไรสุทธิและรายได้รวมปีนี้เติบโต 10% จากปีก่อนที่มีกำไรสุทธิราว 71 ล้านบาท และมีรายได้ประมาณ 1.4 พันล้านบาท เนื่องจากมีสินค้าใหม่ ได้แก่ สินค้า JOICO ซึ่งเป็นของซิเซโด้ โปรเฟชชั่นแนล เป็นผลิตภัณฑ์เกี่ยวกับเส้นผม , สินค้า PAUL &amp; JOE เครื่องสำอางจากญี่ปุ่น รวมถึงสินค้าเดิมมียอดขายเติบโต 3-5% ขณะเดียวกันยังสามารถควบคุมค่าใช้จ่ายได้ดี โดยครึ่งปีแรกนี้สามารถทำกำไรได้เพิ่มขึ้นราว 5% จากช่วงเดียวกันของปีก่อน
นอกจากนี้ บริษัทเพิ่มช่องทางจำหน่ายไปยังประเทศในกลุ่ม CLMV ทั้งกัมพูชา,ลาว,เมียนมา และเวียดนาม ซึ่งคาดว่ายอดขายจะเติบโต 5% ในปีนี้ ขณะที่การขายผ่านออนไลน์ คาดว่าปีนี้จะเติบโต 15%
อย่างไรก็ตาม ยอดขายส่วนใหญ่ของบริษัท ยังคงจะมาจากช่องทางขายตามห้างสรรพสินค้า ราว 60-70% ส่วนที่เหลือเป็นการขายส่ง ขณะที่สัดส่วนการขายผ่านออนไลน์อยู่ที่ 3-4%